»Hvorfor stopper vi? Er det normalt?«

26-årige Koko Osman retter ryggen og kigger op fra sin hvide iPhone, som hendes lange, rødlakerede negle ellers taster løs på. I den lille taske, der ligger i hendes skød, ligger en sort iPhone, så hun har en ekstra, når den hvide løber tør for strøm. Toget har lige forladt Københavns Hovedbanegård og gør et kort stop. Så fortsætter det, og både hendes skuldre og øjne sænker sig igen.

De velplejede negle var der også en kvindelig betjent i Padborg, der bemærkede, fortæller hun. Hun fik dem ordnet i Tyskland, for selv om hun ikke har været i bad i mange dage, og hendes hår er fedtet og trøjen beskidt, betyder det ikke, at hun ikke går op i sit udseende.